ועדת החקירה הפרלמנטרית בנושא הסחר בנשים, כנסת 16, פרוטוקול מספר 7, 2003-10-29 09:00

זהבה גלאון: אני פותחת את הישיבה.

זהבה גלאון: הישיבה שלנו היום נועדה לקבל דיווח ראשוני לגבי הפעילות של יחידת "אתגר", בעיקר בכל מה שקשור בטיפול ובמאבק היחידה בסחר בנשים.

זהבה גלאון: קיבלנו אתמול הודעה מהמשרד לביטחון פנים, שייקחו חלק בישיבה או שיציגו את הפעילות של יחידת "אתגר" מפקד היחידה תנ"צ יעקב פלג ורפ"ק שוק בללי.

זהבה גלאון: אני מבינה שהבוקר לפני זמן קצר קיבלנו הודעה – אפילו לא הודעה רשמית - שמפקד היחידה לא יגיע.

זהבה גלאון: במקומו הגיע רוני ריטמן – ואני שמחה שאתה כאן – שהוא ראש מפלג חקירות בנושא סחר בנשים ביחידת "אתגר".

זהבה גלאון: אני מניחה שאנחנו נשמע ממך דיווח מה עושה היחידה במאבקה בסחר בנשים.

זהבה גלאון: אני מודה שיש לי תחושה מאוד מאוד לא נוחה -מרות שאני שמחה שאתה כאן ואתה תדווח לנו על פעילות היחידה - בגלל שלא הודיעו לנו רשמית, שמפקד היחידה לא מגיע.

זהבה גלאון: אני תוהה האם זה קשור לעובדה שבעוד כשעה תהיה מסיבת עיתונאים של ראש אגף תכנון במשטרה, שבה הוא ידבר על תוכנית הקיצוצים של המשטרה, ובין היתר יודיעו שמבטלים את פעילותה של יחידת "אתגר" ואת כל מה שקשור במאבקה בסחר בנשים.

זהבה גלאון: אני מודה שאני רואה מאוד בחומרה את העובדה שאף אחד ממשרד השר לא טרח להודיע לנו שמפקד היחידה לא מגיע ושהיחידה הזאת עומדת להתבטל.

זהבה גלאון: ראשית, אני רואה בחומרה את העובדה שהיחידה הזאת עומדת להתבטל, אם אכן הדבר נכון, ואנחנו עוד מעט נשמע על כך.

זהבה גלאון: אני מניחה שיש קיצוצים, אבל חשבתי שהמשטרה מייחסת חשיבות מאוד גדולה למאבק בסחר בנשים, ורואה בזה אתגר ממעלה ראשונה, כפי שאמר השר בזמנו.

זהבה גלאון: השר יופיע ב-10 בחודש בפני הוועדה.

זהבה גלאון: אני חשבתי שאחד הדברים שאפשר לציין בהם את המשטרה זה בזכות העובדה שיש יחידה כזאת, שאני גם יודעת שהיא רשמה לזכותה מספר הישגים בחודשים האחרונים, כאשר נעצרו כמה סוחרים מאוד מאוד כבדים.

זהבה גלאון: לפני שבכלל אנחנו נכנסים לקבלת דיווח, אני אשמח לדעת ממך רוני ריטמן האם כל מה שאמרתי בפתח הדברים אכן נכון ומדויק.

זהבה גלאון: אני לא באה בטענה אליך, אלא אני באה בטענה ללשכת המפכ"ל והשר.

זהבה גלאון: אני חושבת שמדובר בזלזול בוועדה בכנסת.

זהבה גלאון: אם ידעו אתמול שהיום בשעה 10:00 תתקיים מסיבת עיתונאים, היו צריכים להודיע לנו.

זהבה גלאון: יכול להיות שלא היינו מזמינים אתכם, אלא אומרים לכם תודה כי אנחנו מאוד מעריכים את מה שעשיתם עד עכשיו.

זהבה גלאון: אנחנו חושבים שזה חמור שהפעילות של היחידה מפסיקה להתקיים.

זהבה גלאון: זה זלזול בוועדה של הכנסת וזלזול בדיווח לכנסת, כי אף אחד לא טרח להודיע לנו על כך.

זהבה גלאון: אני תוהה האם בכלל נקיים ישיבה לגופו של עניין.

זהבה גלאון: אני מאוד מעריכה את כל המוזמנים שהגיעו, אבל אני בכלל לא בטוחה שנקיים ישיבה כדי לשמור על פעילות היחידה, שאני מאוד מעריכה אותה.

רוני ריטמן: נכון לאתמול בערב מפקד היחידה, תת ניצב יעקב פלג, ורב פקד שוקי בללי שאני המפקד שלו, אכן היו אמורים להגיע לכאן.

רוני ריטמן: אתמול בערב קיבלתי שיחת טלפון, שהם לא יגיעו כנראה בגלל אילוצים ארגוניים ובגלל פעילות מבצעית שהיחידה שלנו מתכננת, בין השאר כניסה לשטחים, שדורשת היערכות מוקדמת והמון פעילות.

רוני ריטמן: יכול להיות שזאת הסיבה, אבל אין לי מושג.

זהבה גלאון: האם יש רגליים לסברה שבשעה 10:00 מודיעים על ביטול קיומה של היחידה?

זהבה גלאון: מה אנחנו יודעים על זה?

רוני ריטמן: על-פי מה שאנחנו יודעים, היחידה לא אמורה להתפרק ולא להתבטל.

רוני ריטמן: היחידה אמורה להתרחב.

רוני ריטמן: על-פי הדיווחים בתקשורת והפרסומים במשטרה עצמה, יש החלטה ארגונית עקרונית, שהיחידה תתאחד עם יחידת יחב"ל.

רוני ריטמן: העובדה הזאת לא אמורה להשפיע על הטיפול בנושא סחר בנשים, היא יכולה רק לשדרג אותו.

רוני ריטמן: צירוף יכולות של היחידה שלנו עם היכולות של יחב"ל יכול רק לשדרג את הפעילות.

רוני ריטמן: אין שום בסיס לסברה שהנושא של סחר בנשים ירד מהפרק.

זהבה גלאון: אבל הוא כבר לא יהיה חלק מהטיפול של יחידת "אתגר".

רוני ריטמן: הוא יהיה חלק מהטיפול של יחידה, שאני לא יודע איך יקראו לה בעתיד, אולי יקראו לה יחב"ל, אולי יקראו לה אתגר, אולי משהו משולב בין השניים – לא משנה איך יקראו ליחידה.

זהבה גלאון: כל התקנים של היחידה יישארו או שיהיה קיצוץ בכל התקנים במסגרת הקיצוצים של המשטרה?

רוני ריטמן: אני לא בקיא בכל נושא התקינה.

רוני ריטמן: בעיקרון, התקנים הקיימים היום ב"אתגר" אמורים להישאר ולא אמורים לקצץ אף שוטר פיסית.

רוני ריטמן: אם חלק מהתקנים יקוצצו במסגרת הקיצוץ הכולל, יכול להיות.

רוני ריטמן: לפחות במפלג שלי שעוסק היום בסחר נשים, בנוסף לתופעות אחרות, אבל הוא המפלג היחיד שעוסק בסחר בנשים, לא מתוכנן שום קיצוץ.

זהבה גלאון: אתה יודע שאתם הולכים להתחבר עם יחב"ל, שאתה ממשיך להיות ראש המפלג ושאתה ממשיך לעסוק בנושא סחר נשים והצוות שעומד לרשותך ימשיך לעסוק בנושא סחר בנשים.

זהבה גלאון: זה אומר שאני לא אפתח את הרדיו כשנסיים את הישיבה, ואשמע שקיצצו בפעילות של יחידת "אתגר" בנושא סחר בנשים.

רוני ריטמן: למיטב ידיעתי, לא.

רוני ריטמן: אני יכול גם להגיד ההיפך, אני בשלבי הקמת צוות נוסף שיעסוק בתחום סחר בנשים.

רוני ריטמן: ביום ראשון הקרוב אני אמור לקבל קצין נוסף שהוא גם דובר רוסית.

רוני ריטמן: הוא איש חקירות מקצועי שעסק בתחום, ששמו רב פקד אלי קפלן.

רוני ריטמן: אתו אני אמור להקים צוות נוסף.

רוני ריטמן: מבחינתנו, נושא הטיפול בתחום אמור להיות טוב יותר.

זהבה גלאון: אנחנו כמובן נעקוב אחרי מה שאמר ראש אגף תכנון.

זהבה גלאון: אני מתכוונת להעביר את המחאה שלי ללשכת המפכ"ל לגבי אופן הדיווח לוועדות הכנסת, את מי הן שולחות ואת מי לא.

זהבה גלאון: אשמח לשמוע ממך לגבי פעילות היחידה.

זהבה גלאון: אנחנו נפתח את הנושא, בבקשה סגן ניצב רוני ריטמן.

רוני ריטמן: אני רוצה לומר כמה מילות רקע.

רוני ריטמן: יחידת "אתגר" הוקמה בשנת 1998 במטרה להילחם בתופעת גניבות הרכב.

רוני ריטמן: לקראת סוף שנת 2002, אחרי שתופעת גניבות הרכב הגיעה לאיזון מסוים – יש עדיין מה לעשות, אבל יש היא הגיעה לאיזשהו איזון מסוים - החליט המפכ"ל להטיל עלינו משימות נוספות, ביניהן סחר בנשים.

רוני ריטמן: קיבלנו נתח מהטיפול בארגוני הפשיעה במדינת-ישראל, ותופעות פשיעה אחרות שיש להן היבטים ארציים, כמו: זיופים בקנה-מידה ארצי, סחר באמצעי לחימה וכל תחום שיחליט המפכ"ל כטיפול של יחידה ברמה הארצית.

רוני ריטמן: למעשה, מינואר השנה התחלנו בהקמת המפלג חדש, המפלג לפשיעה שאני עומד בראשותו.

רוני ריטמן: התחלנו בארגון האמצעים, למדנו את הנושאים השונים, ומספטמבר השנה התחלנו לעסוק פיסית בתחום סחר בנשים, ופתחנו בטיפול בפרשייה הראשונה שלנו.

רוני ריטמן: עד היום עברו כחודשיים מאז הפרשייה הראשונה.

רוני ריטמן: אנחנו סיימנו טיפול בארבע פרשיות, כאשר כולן עוסקות ביעדים בקנה מידה ארצי.

רוני ריטמן: מדובר ביעדים היחידה שנבחרו, יעדים שיש להם השפעה על התחום בקנה מידה ארצי – לא מחוזי, לא תחנתי.

רוני ריטמן: סיימנו את הטיפול בארבע פרשיות, עצרנו 28 חשודים סך-הכל.

רוני ריטמן: מתוכם כבר נעצרו עד תום ההליכים שישה חשודים, מהם יעד אחד יעד יחידת אתגר, שהוא בעל השפעה רבה מאוד על הנושא בתחום המחוז הצפוני.

רוני ריטמן: ארבעה עצורים נוספים עדיין עצורים עד החלטה אחרת.

רוני ריטמן: סביר להניח שייעצרו גם בימים הקרובים עד תום ההליכים.

רוני ריטמן: אתמול עצרנו שני בדואים, שלמיטב ידיעתי הם הראשונים בכל שרשרת העברת הנשים מגבול מצרים לארץ.

רוני ריטמן: אני חושב שלראשונה נעצרים בדואים, שהם השלב הראשון בתהליך.

רוני ריטמן: הם כרגע במהלך חקירה, והיום מובאים להארכת מעצר.

רוני ריטמן: בהמשך אנחנו מתכננים מעצרים במקביל גם באזור הדרום וגם באזור המרכז של חברי כנופיה, שמשולבים במעבר הבנות מגבול מצרים למעשה ומכירתן למכוני עיסוי שונים.

זהבה גלאון: למה אתה מתכוון כשאתה אומר "יעדים בקנה מידה ארצי"?

זהבה גלאון: מה ההבדל בין הטיפול של היחידה שלכם לעומת תחנות משטרה שעוסקות במעצרים מקומיים?

זהבה גלאון: מה כל-כך משמעותי בארבע הפרשיות האלה?

רוני ריטמן: ישנה במשטרה חלוקה טריטוריאלית על-פי יכולות.

רוני ריטמן: תחנות משטרה מטפלות בתחום שלהן על-פי יכולות במכוני ליווי ותלונות על הטרדה על-ידי העוסקים בזנות ברמה הנמוכה יותר של התופעה.

רוני ריטמן: ככל שעולים מרחבים ויחידות מרכזיות, עוסקים בתחום סחר בנשים ובעבריינים שמשפיעים על תחום המחוז, שעוסקים בסחר בתוך תחומי המחוז.

רוני ריטמן: אנחנו השתדלנו לבחור, כמובן על-פי סקירות מודיעיניות שונות, עבריינים שעוסקים בתופעה הזאת בהעברת נשים בין מחוזות, בייבוא של נשים לארץ.

רוני ריטמן: למעשה, היעדים הארציים הם עבריינים שיש להם השפעה על התחום בכל תחומי מדינת ישראל, לא רק במחוז או במרחב ספציפי.

רוני ריטמן: בעבריינים האלה לנו יש עניין למעשה.

זהבה גלאון: אתה אומר ששישה מהם נעצרו עד תום ההליכים.

רוני ריטמן: עצורים עד החלטה אחרת.

רוני ריטמן: בימים הקרובים, כמו שאני מכיר את הראיות נגדם, ככל הנראה גם הם ייעצרו עד תום ההליכים, ואז נגיע תוך חודשיים למצב של עשרה עצורים עד תום ההליכים, וכולם הם עבריינים שבאמת משפיעים על התופעה.

רוני ריטמן: אני חושב שזה הספק סביר לפרק הזמן האמור.

זהבה גלאון: כשאתה אומר ארבע פרשיות, זה מאוד כללי.

זהבה גלאון: ספר לנו סיפור של פרשה אחת.

זהבה גלאון: אני מבינה שבמחוזות השונים הפעילות היא בדרג יותר נמוך, עוצרים בעלי מכוני ליווי וכו'.

זהבה גלאון: מה כל-כך משמעותי ביחידה כזאת מיוחדת בדרגים כאלה?

זהבה גלאון: למה היה צריך יחידה כזאת?

זהבה גלאון: למה המשטרה החליטה שהיא מקצה לדבר הזה יחידה מיוחדת בדרגים כאלה?

זהבה גלאון: ספר לנו על ההיקפים התקציביים, כמה אנשים עומדים לרשות היחידה, מה עושה היחידה, מה הקשר למשטרות בחוץ לארץ ואיזה קנה מידה של עבריינים נעצרו.

רוני ריטמן: ברגע שיחידה קשורה או כפופה למרחב מסוים או למחוז מסוים, בדרך כלל אין לה יכולת לצאת לפעילות מעבר לתחום הטריטוריאלי של מרחב או מחוז.

רוני ריטמן: לנו אין מגבלה כזאת.

רוני ריטמן: גם אם הם יכולים, בגלל אילוצי כוח-אדם ואמצעים, קשה להם.

רוני ריטמן: אחת הפרשיות שטיפלנו בה של יעד יחידה, יעד מהצפון, היה כאשר קיבלנו דיווח ממנהלת ההגירה על דוח תשאול של בחורה שהיתה עצורה במתקן הכליאה שלהם ב"מיכל".

רוני ריטמן: היא החליטה במהלך הכליאה לספר מה עבר עליה מאז הגיעה לארץ.

רוני ריטמן: קיבלנו את הדוח הזה.

רוני ריטמן: בדוח היה שם פרטי בלבד, שהדליק אצלנו נורה אדומה.

רוני ריטמן: מנהלת ההגירה העבירה את הדוח הזה לידיעתנו.

רוני ריטמן: בגלל השם ובגלל האזור שבו מדובר חשבנו שמדובר ביעד שלה.

רוני ריטמן: התחלנו לבצע פעולות חקירה, ואכן החשד התאמת.

רוני ריטמן: אחרי שהעדה הזאת נחקרה, היא צירפה נשים נוספות שעברו דרכו.

רוני ריטמן: כך הגענו לעדות נוספות.

רוני ריטמן: התחלנו להתגלגל אל המכונים שבבעלותו.

רוני ריטמן: הבחור מחזיק מכונים גם באזור הצפון וגם באזור תל-אביב בתחנה המרכזית.

רוני ריטמן: קשורים אליו אנשים נוספים, שמפעילים את המכונים באזור תל אביב ושמפעילים את המכונים באזור הצפון.

רוני ריטמן: כל המשפחה שלו עוסקת בתחום - ההורים, הוא ואשתו.

זהבה גלאון: הוא מפעיל את המכונים או גם מייבא?

רוני ריטמן: הוא גם עוסק בייבוא, או יותר נכון הוא היד הראשונה שמקבלת את הנשים מהיבואן.

רוני ריטמן: אני לא יודע אם הוא עוסק בייבוא פיסית.

רוני ריטמן: אני מניח שכן, אבל לא הצלחנו להגיע לזה.

רוני ריטמן: בכל אופן, ברור שהוא היד הראשונה שמתחילה עם הנשים ברגע שהן מגיעות מחוץ לארץ ומפזר אותן למכונים שבבעלותו.

זהבה גלאון: על איזה היקפים אנחנו מדברים?

זהבה גלאון: כמה מכוני ליווי בבעלותו ברחבי הארץ?

רוני ריטמן: אני מעריך שבבעלותו ובשליטתו כעשרה מכונים באזור הצפון ובאזור תל-אביב, ואני אומר שלא בטוח שאני מדייק.

רוני ריטמן: הרבה פעמים יש כל מיני בעלויות פיקטיביות, הם לא שוכרים את המכונים על שמם.

רוני ריטמן: אנחנו הגענו פחות או יותר לסדר גודל של 10 מכונים.

רוני ריטמן: אני לא בטוח שזה המספר המדויק, אבל ברור שיש הרבה.

זהבה גלאון: הוא נחשב ל"כריש" או "כרישון"?

רוני ריטמן: מעצם העובדה שהוא הוכרז על ידינו לאחר בדיקות מודיעיניות כיעד ארצי, כיעד יחידת "אתגר" שהוא יעד ארצי, אני מקבל את ההגדרה של כריש.

רוני ריטמן: יש גם לווייתנים, אבל הוא גם כריש.

זהבה גלאון: מה עם לווייתנים?

רוני ריטמן: אנחנו מחפשים גם את הלווייתנים.

רוני ריטמן: מטבע הדברים, קשה יותר להגיע אליהם.

רוני ריטמן: הוא אחד היעדים.

רוני ריטמן: הייתי מגדיר אותו ככריש, וזה בסדר, וזה היה בשבילנו עבריין בכיר ראשון לטיפול של יחידה חדשה.

רוני ריטמן: מבחינת יכולת הטיפול שלנו הוא היה בקנה מידה מאוד גדול.

רוני ריטמן: ישנם גדולים ממנו.

רוני ריטמן: חלקם גם יעדי היחידה.

רוני ריטמן: חלקם טופלו במקביל על-ידי יחידה מרכזית תל אביב, ולפחות אני יודע ששניים מכנופיית הלווייתנים גם מצאו את מקומם מאחורי סורג ובריח.

זהבה גלאון: לאחרונה?

רוני ריטמן: כן, לאחרונה.

רענן כספי: בתיק אחד הורשע אדם וקיבל 10 שנים, והפרקליטות הגישה ערעור.

רענן כספי: אנחנו קראנו לו לווייתן.

רענן כספי: בגלל שיחידה מרכזית תל אביב מטבע הדברים טיפלה בנושא ועיקר הפעילות היתה שם עדיין מטפלת בדברים במקביל ל"אתגר".

זהבה גלאון: רק כדי להבין מבחינה פרוצדורלית, אם "אתגר" תתחבר עם יחב"ל ותעסוק ביעדים ארציים, גם אם למחוז תל-אביב יש כרישים, אני מבינה שיעדים בקנה מידה ארצי יעברו לטיפולה של יחידת "אתגר".

זהבה גלאון: האם הטיפול בהם יופקע מתל-אביב?

רוני ריטמן: לאו דווקא.

רוני ריטמן: אנחנו בוחרים ביעדים שהם יעדים שמשפיעים ברמה הארצית.

רוני ריטמן: זה לא אומר שיחידה מרכזית תל אביב שהיא יחידה ותיקה עם הרבה יכולות, גם חקירתיות וגם מבצעיות בתחום, לא יכולה להכריז יעד שעיקר עיסוקה באזור מחוז תל אביב, אבל גם יש לו שלוחות במקומות אחרים.

רוני ריטמן: להם אין בעיה, גם מבחינת יכולת הטיפול החקירתי והמבצעי.

רוני ריטמן: גם לנו אין.

רוני ריטמן: ברגע שאנחנו נבחר יעד שיש לו השפעה ברמה הארצית, מטבע הדברים, בגלל שאנחנו יחידה ארצית, תהיה עדיפות לטיפול שלנו.

רוני ריטמן: אבל אין מניעה שאם יחידה מרכזית תל-אביב תחליט על יעד שלא מתנגש עם יעד שלנו, יטפלו ויעשו את זה לפחות כמונו.

זהבה גלאון: אתם מתואמים?

רוני ריטמן: מתואמים בהחלט.

זהבה גלאון: שמענו על כריש אחד.

רוני ריטמן: בפרשייה הזאת נעצרו גם עד תום ההליכים והוגשו כתבי אישום גם נגד הכריש עצמו וגם נגד אבא שלו.

רוני ריטמן: אשתו גם היא בתחום, ואנחנו חוקרים אותה.

רוני ריטמן: מדובר בעסק משפחתי.

רוני ריטמן: בפרשייה הזאת כל מי שהוגש נגדו כתב אישום נעצר כיום עד תום ההליכים.

רוני ריטמן: ישנן פרשיות נוספות.

רוני ריטמן: אפשר לדבר על פרשייה שאנחנו עוסקים בה ממש בימים אלה.

רוני ריטמן: מדובר בייבוא של נשים דרך גבול מצרים, דרך בדואים שהגענו אליהם אחרי חקירה של העדות ואחרי שמסרו לנו פרטים קטנים כאלה ואחרים, והצלחנו בעבודת נמלים להגיע לחשודים עצמם.

רוני ריטמן: אלה שני הבדואים שנעצרו אתמול.

רוני ריטמן: הבנות הועברו מהבדואים האלה למפעילי מכונים בבאר-שבע, שבין השאר יש להם גם עסקים כשרים בבאר שבע והעסיקו אותן בבאר שבע.

רוני ריטמן: משם הן עברו למכונים באזור תל-אביב ומשם לאזור נתניה, כך שהן עשו טיול בכל הארץ.

רוני ריטמן: עדיין לא הגענו לכל חברי הרשת, הגענו לחלקם.

רוני ריטמן: אנחנו שמחים שהגענו לתהליך בראשיתו, לבדואים שמהם אנחנו מקווים שנוכל לגלות גורמים נוספים בתהליך, אולי מי עושה את כל ההעברה מגבול מצרים ואיך מתקיימות שיטות ההברחה.

רוני ריטמן: אני מקווה שנצליח "להתגלגל" עם זה.

זהבה גלאון: מה המיוחד במעצר שני הבדואים אתמול בשונה ממעצרים של בדואים שכבר שמענו עליהם בפרשיות אחרות?

זהבה גלאון: האם מדובר בתפקידם ברשת?

רוני ריטמן: אני לא מכיר את הפרשיות האחרות.

רוני ריטמן: למיטב ידיעתי, זאת פעם ראשונה שנתקלנו בבדואים שפיסית מעבירים בגבול את הבנות ומעבירים אותן לסוחרים בנגב, וזה אני לא בטוח שהיה בפרשיות קודמות.

רוני ריטמן: הם בפירוש היד הראשונה בתהליך.

רוני ריטמן: אני מקווה שמהם נצליח להביא אינפורמציה איך מתבצע תהליך, באילו מקומות מתבצעת העברת הנשים ובאילו שיטות, ואז אולי נוכל בעתיד להמתין להן כבר בשלב הראשון, עוד לפני שהן עוברות לכל מפעילי המכונים ועוברות את כל התלאות בדרך.

זהבה גלאון: שמענו על מעצרים של בדואים ופגשנו בדואים שנעצרו.

זהבה גלאון: ביקרנו בבית-המעצר באבו-כביר.

זהבה גלאון: יש כאן נקודה שהובלעה קלות.

זהבה גלאון: סיפרת שהנשים שהובאו על-ידי אותם בדואים קודם הובאו למכון ליווי בבאר-שבע.

זהבה גלאון: ציינת שאלה שהעסיקו אותן, יש להם עסקים כשרים.

זהבה גלאון: אני מניחה שלא במקרה ציינת את זה.

זהבה גלאון: אתה אומר שמדובר באנשים שהם לא רק מנהלי מכוני ליווי, אלא הם מתעסקים גם בתחומים אחרים.

זהבה גלאון: מדובר בשימוש של עבודות לכאורה כשרות לצורך כיסוי והלבנה.

רוני ריטמן: לא כולם כאלה, אבל בשני מקרים, גם הבחור שעבד בצפון יש לו עסק כשר וגם הבחור שאני מדבר עליו היום, יש לו עסק כשר בדרום.

זהבה גלאון: מה זאת אומרת, הוא מורה?

רוני ריטמן: בצפון מדובר במינימרקט בבעלות המשפחה, ובדרום מדובר בעסק של כלי רכב, במגרש לשטיפת מכוניות ולסחר בכלי-רכב.

רוני ריטמן: אני לא יודע אם הם מלבינים כספים באמצעות העסק הכשר הזה ואם הוא משמש להם איזושהי עבודה מאורגנת כלפי הסביבה.

רוני ריטמן: אתמול קיימנו פגישה עם מע"מ, ויש לנו כוונה לערב גם מס-הכנסה ולהתחיל, בשאיפה בכל תיק שאנחנו מטפלים בו, לנסות להיכנס גם לתחום הזה של הלבנת הון ושל העלמת הכנסות, כדי לפגוע באותם סוחרים גם בפן הכלכלי.

זהבה גלאון: הזמנו לעוד מספר שבועות את יהודה שפר, ראש הרשות להלבנת הון בדיוק לגבי המעצר של אותם סוחרים ולגבי ההיבטים הפיננסיים.

זהבה גלאון: מעניין איך כסף שקיים כתוצאה מהברחת נשים ושימוש באותן נשים במכוני הליווי עובר הלבנה באמצעות עסקים כשרים.

זהבה גלאון: מעבר לשני המקרים האלה, האם יש עוד דוגמאות כאלה?

רוני ריטמן: אין לי עוד דוגמאות, כי בסך הכל טיפלנו בארבע פרשיות.

רוני ריטמן: גם קשה לי להסביר על דרך הלבנת ההון, כי יש מומחים גדולים ממני בתחום.

רוני ריטמן: יש רצון לשלב אותם כדי להבין את התהליך ולנסות לתקוף את אותם יעדים גם בתחום הכלכלי, שלעתים מבחינתם לפחות הוא גורם יותר מרתיע מישיבה בבתי-סוהר.

רוני ריטמן: אנחנו כרגע עובדים בצוות סחר בנשים אחד, שמונה שישה אנשים.

רוני ריטמן: אנחנו בהליך הקמה של צוות נוסף שיטפל בתחום הזה, וזה בנוסף למשימות אחרות שהוטלו עלינו.

רוני ריטמן: הצוות הזה, כמובן עם סיוע ברגע שנדרש ועם גיבוי מבצע וגיבוי מודיעיני של כל יחידת "אתגר", בפרק זמן יחסית קצר הביא לעשייה די משמעותית בתחום ולמעצר של חשודים באמת משפיעים ובסך הכל לתוצאות טובות.

רוני ריטמן: מדובר ב-10 עצורים עד תום ההליכים תוך חודשיים.

רוני ריטמן: ככל הנראה, בתחום הזה ניתן לעשות בפרק זמן יחסית קצר.

רוני ריטמן: המשאבים שנדרשים, לפחות מבחינת המשטרה להשקעה טרום מעצר, לא תמיד – לפעמים כן, אבל לא תמיד – גדולים כמו בפרשיות אחרות, אם זה רצח, סחר בסמים וכו', שדורשות עבודת הכנה לפעמים של חודשים ושנים.

רוני ריטמן: ניתן וראוי לעסוק בתחום.

רוני ריטמן: המשאבים שנדרשים הם סבירים.

רוני ריטמן: היחידה הארצית שמשלבת בתוכה את כל היכולות בהחלט יכולה לתרום לתחום, וזה נכון שהתחום הזה הוכנס לפעילותה של היחידה הארצית או כתוספת לפעילות קודמת, אבל כאשר הבסיס של היכולות המבצעיות והמודיעיניות קיים.

רוני ריטמן: אנחנו נקים את הצוות הנוסף בזמן הקרוב.

רוני ריטמן: אני מקווה שאם תזמינו אותי בפעם הבאה ולא את פלג, אני אספר לכם על פרשיות נוספות.

זהבה גלאון: כשאתה אומר שעצרתם את אותם עצורים, ואנחנו מדברים על הסרסורים ועל הסוחרים, מה לגבי הנשים?

זהבה גלאון: מה קורה איתן?

רוני ריטמן: אני שמח על השאלה.

רוני ריטמן: אנחנו כרגע מטפלים ב-13 עדות תביעה שמוכנות להעיד.

רוני ריטמן: בארבע פרשיות האלה נחקרו כ-30 קורבנות סחר, מתוכן 13 מהן מוכנות להעיד.

רוני ריטמן: אלה שלא היו מוכנות להעיד, חלקן הועברו לגירוש.

רוני ריטמן: שמעתי שמדובר בכ-15% מסך כל העדות שמוחזקות היום על-ידי משטרת ישראל.

זהבה גלאון: זאת אומרת שבארבע הפרשיות האלה אותן 13 עדות תביעה שמוכנות להעיד מהוות 15% מסך עדות התביעה.

קריאה: שהיו בכל השנה.

זהבה גלאון: מספר מאוד גבוה.

רוני ריטמן: כן, יחסית מספר גבוה.

רוני ריטמן: הבעיה היא בטיפול.

רוני ריטמן: כמו שאת בטח יודעת, עדיין לא הוקם מקלט לקורבנות מהסוג הזה.

רוני ריטמן: יש בעיה קשה מאוד בטיפול.

רוני ריטמן: אנחנו מחזיקים חלק מהעדות, את מיעוטן באכסניות.

רוני ריטמן: לאחרונה, היה מקרה באכסניה בתל אביב שהגיעו וחברו אליהן חלק מהאנשים שקשורים לרשת ודאגו, חלק בשכנוע וחלק באמצעות איומים, להבריח אותן מאותה אכסניה.

רוני ריטמן: אנחנו הגענו אליהן והגענו גם לחשודים עצמם, והם הואשמו בעבירות נוספות, אבל העברנו את העדות לאכסניה אחרת, פחות ידועה מקודמתה, ובינתיים הן שם.

רוני ריטמן: שאר העדות שלא מוכנות להישאר שם מחפשות פרנסה, כי אין דרך לאפשר להן גם בתקופה עד לסיום העדויות בבית משפט לעבוד.

רוני ריטמן: מי שיעסיק אותן, למעשה עובר על החוק, כי הוא מעסיק שוהות בלתי חוקיות בארץ.

רוני ריטמן: אין דרך להעסיק אותן, וצריך בכל זאת למצוא את הפתרון איך בכל זאת בתקופה הזאת עד לעדות לתת להן איזושהי דרך להתפרנס.

רוני ריטמן: יש עם זה בעיה, ולכן גם אם רובן התחילו את דרכן באכסניה, אנחנו מקבלים מדי פעם טלפונים שמצאו אותן בגנים ציבוריים כאלה ואחרים והן עדיין ממשיכות לעסוק בזנות במקומות אחרים בארץ.

רוני ריטמן: רובן ממשיכות, לצערי, לעסוק בזנות בהיעדר פיקוח ומישהו שמנסה בדרך כלשהי להוציא אותן מהתחום.

רוני ריטמן: השאר שלא מעונינות להישאר באכסניה ומעונינות להתפרנס, מוצאות את מקומן באמצעות חברים, מכרים מארץ מוצאן או בכל דרך אחרת, למקומות אחרים, ואין לי מושג במה הן עוסקות.

רוני ריטמן: אני יכול להעריך, בדומה לאלה שכן באחריותי, שהן עדיין ממשיכות ועוסקות בתחום.

זהבה גלאון: אלה דברים שאנחנו ערים להן לגבי מצבן של אותן עדות תביעה, בגלל בתי-המשפט ובגלל שהם עובדים לאט.

זהבה גלאון: האם ניצב משנה דוידוביץ ופקד כספי רוצים להוסיף משהו לגבי יחידת "אתגר" ולגבי פעילותה?

אבי דוידוביץ: כששאלת מה מיוחד בבדואים, לפעמים לא צריך לשאול מה המיוחד בהם, אלא במי שמטפל בהם.

זהבה גלאון: מי שמטפל בהם, קרי היחידה מבחינת המשטרה?

אבי דוידוביץ: כן, כשזה מגיע לטיפול של היחידה הארצית, זה עושה את כל ההבדל.

אבי דוידוביץ: רוני ריטמן ניסה להסביר את ההבדל בצנעה ובעליבות, אבל יש עוד כמה הבדלים.

אבי דוידוביץ: השעון של היחידה המחוזית שונה מהיחידה המחוזית או המרחבית.

אבי דוידוביץ: היחידה המחוזית הרבה יותר מוגבלת בזמן.

אבי דוידוביץ: אורך הרוח שיש ליחידה הארצית הוא הרבה יותר גדול, כך שהיכולת שלה לפתח פרשיות ולהתעמק בפרשה שונה לחלוטין והרבה יותר גדול, וזה בנוסף לאמצעים האופרטיביים שיש לה כיחידה ארצית.

אבי דוידוביץ: ככל שיהיה איחוד עם יחב"ל – ואלה דברים שמתגלגלים במשטרה רק בימים האחרונים- בגלל אילוצים ארגוניים ואולי גם בגלל יעילות, התחום הזה לא אמור להיפגע ואין שום סיבה שהוא ייפגע.

אבי דוידוביץ: מה עוד, שאנחנו צריכים לזכור ש"אתגר" לא מטפלת בכל התופעה, אלא יש יחידות מחוזיות שמטפלות, ו"אתגר" היא מכפיל כוח בנוסף.

אבי דוידוביץ: ביניהן יש דפוסי עבודה ויחסי גומלין.

אבי דוידוביץ: יש להם יכולת להיות מתואמים, מתי זה מגיע לטיפול של היחידה הארצית ומתי זה מגיע לטיפול של היחידות המחוזיות עם היכולות שלהן.

אבי דוידוביץ: כפי שהוועדה יודעת, פיני אבירם זאת דוגמה, אבל יש עוד כמה יחידות מחוזיות שעשו עבודות יפות, וגם שם למעשה מתנהלים תיקים בצורה מאוד יפה עם תוצאות יפות.

עדה פליאל: האם פרשיות נפתחות רק בגלל עדות של נפגעות סחר שהגיעו לחקירה?

עדה פליאל: האם זה הקריטריון המרכזי והבלעדי, או שיש גם קריטריונים אחרים, כמו ידיעות מודיעיניות שבעקבותיהן מחפשים את העדות?

רוני ריטמן: לא, לגבי אלה שאנחנו הכרזנו עליהם כיעדים, אנחנו פועלים בכל האמצעים שיש לנו, כולל אמצעי האזנת סתר, כולל עיכובים וכולל פעילות של יחידה מבצעית וכוללת ביקורות בכל המכונים שלהם ותפיסת השוהות, עד שמגיעים בסופו של דבר לראיות, בין אם הן נובעות מאמצעים מודיעיניים כאלה ואחרים ובין אם אלה עדות שמדברות.

רוני ריטמן: אנחנו פועלים בכל האמצעים.

רוני ריטמן: נכון לעכשיו, אנחנו פועלים כנגד אחד היעדים שאין נגדו עדיין אף עדה שמעידה, אבל אנחנו פועלים באמצעים מודיעיניים, שבפירוש אני יכול לומר שאף יחידה מחוזית לא היתה יכולה להשתמש באמצעים האלה.

זהבה גלאון: אולי תסבר את האוזן של הוועדה ותספר לנו איך אתם מחליטים שמיסטר X לצורך העניין, הוא יעד בתחום של הסחר בנשים?

רוני ריטמן: סוקרים את כל הפעילות שיש אצלנו, אצל גורמי המודיעין.

רוני ריטמן: בודקים מה האדם הזה עושה, מה היקף הפעילות שלו, כמה אנשים פועלים תחתיו.

רוני ריטמן: יש למערכת המודיעינית המשטרתית ידיעות מודיעיניות על כל אלה שעוסקים בפעילות הפלילית.

רוני ריטמן: אם היחידה מחליטה להכריז יעד, מקיימים ישיבות עם האנשים שעלו כתוצאה מחקירה ושאנשים דיברו עליהם.

רוני ריטמן: בוחנים את כל הידע – ידע מודיעיני וידע של חוקרים – ובוחנים את היקף הפעילות, עד שמגיעים לאדם, שנראה לנו שהיקף הפעילות שלו מצדיק את הכרזתו כיעד משטרתי.

זהבה גלאון: על כמה כאלה הכרזתם היום כיעד בתחום הסחר בנשים?

רוני ריטמן: אנחנו הכרזנו בתור התחלה על שני יעדי אדם, שני יעדי משנה ויעד איסוף.

רוני ריטמן: זאת משפחה שיש בה כמה גורמים שעוסקים בתחום, אבל הם כיעד איסוף.

רוני ריטמן: יעדי אדם הם דמויות, אנשים שהם מרכיב מרכזי בתהליך - מפעילים ארגונים, מפעילים אנשים, בעלי מכונים, גדולים מאוד בתחום בעלי השפעה ברמה הארצית.

רוני ריטמן: זה לא אומר שאין עוד, אבל כרגע בידע שיש אצלנו הם מתאימים לפעילות שלנו.

רוני ריטמן: יעדי משנה אלה יעדים שהם מבחינת הידע המערכתי פחותים בחשיבותם הפלילית.

רוני ריטמן: הם פחות משפיעים מהיעדים שהם הראשונים, אבל עדיין בידע הקיים הם מספיק משפיעים וראוי לפעול כנגדם.

רוני ריטמן: יעדי איסוף אלה יעדים שיש לגביהם ידיעות חלקיות שהם אכן עוסקים בתחום.

רוני ריטמן: הם מתחילים להתרומם, רוצים לבחון את הפעילות העתידית שלהם, לבדוק האם להפוך אותם ליעדים ולהגביר את האיסוף המודיעיני נגדם.

רוני ריטמן: אני לא איש מודיעין, יכול להיות שאיש מודיעין היה מגדיר את זה יותר טוב, אבל פחות או יותר אלה ההבחנות.

זהבה גלאון: לגבי אותה פרשייה שדיברת עליה, אותו עסק משפחתי מהצפון, האם אשתו מוגדרת כיעד משנה?

רוני ריטמן: לא כל אחד שנחקר במשטרה יש לו הגדרה.

רוני ריטמן: ליחידי סגולה מדביקים כותרת, אבל יכולים להיות הרבה אחרים שהם סתם עבריינים, וגם הם ראויים לטיפול.

רוני ריטמן: ראש המשפחה שהוביל את העשייה בתחום הוגדר על ידינו כיעד.

רוני ריטמן: לגבי כל השאר, אנחנו עדיין נשמח להשיג כנגדם ראיות, עדיין נשמח לנטרל את הפעילות שלהם.

זהבה גלאון: אני מבינה שאותו כריש עצור עד תום ההליכים.

זהבה גלאון: כשעוצרים אדם כזה עד תום ההליכים, מה אוסף הדברים בגינם הוא נעצר?

זהבה גלאון: אותה עדות של אותה אישה שתוך כדי זה היתה לכם הצטלבות עם העובדה שהוא יעד?

זהבה גלאון: האם יש ראיות נוספות?

זהבה גלאון: אם שופט עוצר מישהו עד תום ההליכים, אני מניחה שזה בגלל מכלול של דברים.

זהבה גלאון: אני רוצה להתמקד בפרשה אחת, כדי להבין איך הדבר הזה עובד.

רוני ריטמן: אדם נעצר עד תום ההליכים על-פי מכלול ראיות, או ראיות מובאות בפני הפרקליטות.

רוני ריטמן: היא בוחנת אותן, האם הראיות עונות לדרישה של מעצר עד תום ההליכים, מסוכנות לציבור וכו' וכו'.

רוני ריטמן: בוחנים את הראיות.

זהבה גלאון: מה קרה במקרה שדיברנו עליו?

רוני ריטמן: במקרה שאנחנו מדברים עליו היו עדויות של נשים שעברו תחת ידם, ועברו במהלך הסחר בהן כליאה, התעללות, מעשי אונס קשים, התאכזרות פיסית, אילצו אותן לעבוד בתקופת המחזור החודשי, בזמן שהן היו חולות במחלות מין שונות עדיין אילצו אותן להמשיך לעבוד.

רוני ריטמן: הן עברו התעללות קשה מאוד.

רוני ריטמן: כל מסכת הראיות הזאת מובאת על-ידי הפרקליטות בפני בית משפט, והוא אמר את דברו.

רוני ריטמן: הבחנתי שהיום בתיקי סחר בנשים, בתי-משפט מאוד ערים לחומרת התופעה.

רוני ריטמן: יש כבר פסיקות בבית-משפט עליון לגבי החומרה של הדברים.

רוני ריטמן: בדרך כלל אנחנו לא נתקלים בקשיים להאריך מעצר לצורכי חקירה של חשודים בתחום הזה, ובדרך כלל גם חשודים שיש נגדם מספיק ראיות גם נעצרים עד תום ההליכים.

רוני ריטמן: במקרה של היעד בצפון, גם כנגד אביו הוגשה בקשה למעצר עד תום ההליכים, אבל מכיוון שהוא איש מבוגר וחולה, בסוף המעצר עד תום ההליכים הומר במעצר בית עד תום ההליכים, אבל למעשה גם אביו נחשב כעצור עד תום ההליכים.

רוני ריטמן: בסך הכל בהשוואה לעבר, בפרשות האלה זה "הולך יחסית בקלות".

זהבה גלאון: מבחינת המשטרה כן, אבל יש לנו עוד ביקורת על בתי-המשפט.

רענן כספי: מכיוון שראש אגף המודיעין יגיע לדיונים הבאים, הוא גם יוכל לתת סקירת מודיעין.

רענן כספי: הייתי שנים רבות במודיעין ביחידה מרכזית תל אביב, ולכן שתי הדמויות שהזכרתי היו לווייתנים.

רענן כספי: הם באמת היו לווייתנים, ואם יחידת "אתגר" היתה פעילה עוד לפני כן, לדעתי הם היו יעדים של יחידת "אתגר".

זהבה גלאון: אני פותחת את הדיון.

זהבה גלאון: דודו וולף, יושב-ראש הצוות למאבק באלימות במשרד ראש הממשלה.

דודו וולף: קודם כל, אני מברך על כינוס הוועדה הזאת, שיש לה חשיבות עצומה.

דודו וולף: אני יושב תחת ועדת שרים למאבק באלימות בישראל במשרד ראש הממשלה.

דודו וולף: אנחנו עוזרים רבות לחברת הכנסת גלאון בנושא לחצני מצוקה.

דודו וולף: אני נתקל בתופעה חדשה - אותו סוחר נשים גם מחזיק לפעמים מכוני ליווי ולפעמים דירות.

דודו וולף: אנחנו נתקלים בתופעה שבמעצרו הוא טוען שהוא רק השכיר את הדירה לאותן נשים.

דודו וולף: רציתי לדעת האם אתם פועלים בנושא הזה כדי לבלום את התופעה הזאת, כי מתברר שאחרי 48 שעות הוא יוצא מחדר החקירות והולך לביתו כאילו דבר לא קרה.

רענן כספי: קודם כל, פנינו לוועדה בזמנו לגבי סגירה מנהלית של בתי בושת ומכוני ליווי.

רענן כספי: נדמה לי שזה בהליך חקיקה.

רענן כספי: זה יאפשר לנו כמו שסוגרים בתי קזינו, להתמודד עם התופעה הזאת.

דודו וולף: הם פשוט מתחמקים מכל אחריות בעניין הזה בצורה חוקית לחלוטין.

רענן כספי: היום אין סמכות למפקד מחוז לסגור סגירה מנהלית, רק בתי קזינו.

מיכל לוצקי: הוועדה תטען שזה יהיה זהה לסגירת בתי קזינו, כדי שיוכלו להוציא צו מנהלי ולסגור את מכוני הליווי.

זהבה גלאון: במסגרת החוק הכולל שהגשנו.

מיכל לוצקי: בהצעת חוק נפרדת.

דודו וולף: מה בנושא דירות?

דודו וולף: כי זאת בעיה.

רענן כספי: גם אם תהיה סגירה מנהלית, כמו שהוא משכיר היום דירה ברחוב X, למחרת אדם יוכל להשכיר אותה ברחוב Y ואנחנו לא נדע מזה.

ריטה חייקין: במידה שתיקחו עדות מאישה ולא יהיו מספיק הוכחות לכך שזה תיק סחר או שהפרקליטות לא מסכימה לכך, מה תעשו עם האישה?

ריטה חייקין: אני לא רואה שפותחים תיקי סרסרות נכון להיום.

זהבה גלאון: אני מציעה שנאסוף כמה שאלות.

זהבה גלאון: שתי ההערות שנשמעו כאן הן מאוד חשובות, אבל הן פחות מתייחסות לפעילות של יחידת "אתגר".

זהבה גלאון: אנחנו לא נפנה את כל השאלות שלנו לנציגי המשטרה באשר הם, ולכן הייתי רוצה להתמקד בפעילות הארצית.

רחל גרשוני: דובר על התיאום שאתם עורכים עם יחידות מחוזיות.

רחל גרשוני: רציתי לשאול אתכם האם יש כוונה לעשות את זה עם מנהלת הגירה.

רחל גרשוני: למה אני שואלת את זה?

רחל גרשוני: כי אני שומעת שמג"ב לעתים מעביר ישירות את הנשים ואת הבדואים לידי מנהלת הגירה, שעורכת תשאול ראשוני.

רחל גרשוני: על סמך התשאול הזה הם מחליטים האם מדובר בקורבנות סחר או לא.

רחל גרשוני: אני לא יודעת האם יש להם מומחיות כדי לדעת האם הן קורבנות סחר, כי הרי לא ברגע הראשון תמיד הנשים מתלוננות, וזה דבר ידוע.

רחל גרשוני: לפעמים זה לוקח כמה ימים ואפילו כמה שבועות.

רחל גרשוני: לי יש הרגשה שיכול להיות שמתפספסים כאן תיקים, ולכן נורא שמחתי שאמרת שנעצרו בדואים, כי לא ראיתי שזה קרה לפני זה.

רחל גרשוני: האם יש כוונה לקיים תיאום, כדי שיהיה ראש אחד שנותן הנחיה כשאתם מוצאים בדואים עם קבוצה של נשים בגילאים כאלה וכאלה?

רחל גרשוני: אל תרחיק אותן מייד, משום שהן לא מתלוננות ברגע הראשון.

עדה פליאל-טרוסמן: המעצר של נשים שמגיעות באמצעות הבדואים זה למעשה תחילת התהליך.

רחל גרשוני: לפעמים הן מוברחות מייד.

רחל גרשוני: השאלה היא האם יש כוונה לקיים תיאום.

רוני ריטמן: לא שיש כוונה, יש תיאום.

רוני ריטמן: השיטה עובדת כך שהנשים שמגיעות למתקני הכליאה של מנהלת ההגירה מתושאלות.

רחל גרשוני: זה טוב, אבל אני שואלת על שלב מוקדם יותר.

רחל גרשוני: אמרו לי במנהלת ההגירה, שיש מקרים שבגבול עורכים את התשאול, לפני שהן מועברות ל"מיכל", ואז נופלת ההחלטה האם להעביר אותן ליחידה מחוזית או להרחיק אותן מייד כי הן אינן קורבנות סחר.

רחל גרשוני: כשהן מגיעות למתקן "מיכל", כבר דנו אותן כקורבנות סחר, אבל זה צומת מאוד רגיש.

רוני ריטמן: את זה אולי צריך לשאול את מנהלת ההגירה.

רוני ריטמן: אנחנו לא מעורבים בתהליך עד להעברה למתקן "מיכל", אולי רענן יוכל לפרט על כך יותר.

רוני ריטמן: מה שכן, קיים תיאום בינינו לבין מנהלת ההגירה.

רוני ריטמן: דוחות התשאול האלה שמופקים מהתשאול של העדות מגיעים לגורמי אח"ק – אגף חקירות – ומנהלת ההגירה.

רוני ריטמן: במידה שגורמי אח"ק במנהלת עולים על דוח מסוים שיש בו לכאורה חשד לסחר בנשים, הם "מעניינים" אותנו.

רוני ריטמן: בתחילת דבריי אמרתי, שליעד מהצפון הגענו דרך מנהלת ההגירה.

רוני ריטמן: כל מה ש"מעניין", הם "מעניינים" קודם אותנו.

רוני ריטמן: במידה שאותנו זה לא "מעניין" – לא בגלל שזה לא מעניין, אלא בגלל שזה לא נקשר לנו לאחד מהיעדים שלנו או שאין לנו יכולת להתמודד עם זה – הם מעבירים את זה לטיפול ליחידה המחוזית או המרחבית, לפי הצורך.

רענן כספי: ברגע שתחנת משטרה הבחינה באפשרות כזאת, היא מעבירה את זה ליחידה מרכזית.

רענן כספי: אותו דבר לגבי מג"ב רמון, ברגע שהוא יבחין שמדובר בבנות שנסחרו, הם יעבירו את התיק למחוז הדרומי.

רחל גרשוני: אמרו לי שלפעמים הבעיה היא באיתור ובאבחון שזה קורבן סחר, וזאת הבעיה.

רחל גרשוני: אינני יודעת איך לפתור אותה, אני פשוט פותחת אותה.

זהבה גלאון: רחל אומרת שיכול להיות מצב שהם עוצרים X נשים.

זהבה גלאון: אחרי שהם אומרים שהן לא קורבנות סחר, לא נתעסק עכשיו איתן ולא נתחיל להעביר אותן, מחזירים אותן חזרה?

רחל גרשוני: לא אמרתי את זה ככה ואני לא חושבת כך.

רחל גרשוני: אני חושבת שלפעמים כשעוצרים את הנשים ואת הבדואים, לא תמיד יודעים לאבחן שאלה קורבנות סחר.

רחל גרשוני: הן יכולות להיות מהגרות בלתי חוקיות שבאו לעבוד בניקיון.

רחל גרשוני: גם הן מוברחות דרך גבול מצרים, אבל השאלה היא איך לתת הנחיות לאבחון, כי ההבחנה לא יכולה להיות רק בגלל שהן לא התלוננו מייד, כי זה לא התהליך.

רענן כספי: יש תיאום בין מג"ב רמון למנהלת ההגירה ולמחוז הדרומי.

רענן כספי: מעבר לזה, זה כמו בכל תחנת משטרה אחרת.

רחל גרשוני: אני יודעת, אבל אני פותחת את זה כבעיה.

עדה פליאל-טרוסמן: רחל, הן גם לא כל-כך יכולות להתלונן.

עדה פליאל-טרוסמן: על מה הן תתלוננה?

עדה פליאל-טרוסמן: הן רק הגיעו.

לאה גרינפטר-גולד: האם יש קשר ליחידת "אתגר" עם משטרות בחוץ לארץ, או לחלופין עם משטרת מצרים או משטרת הגבולות של מצרים כדי שאפשר יהיה יותר להיכנס לנושא?

רוני ריטמן: עדיין לא היה לנו קשר עם משטרות בחוץ לארץ.

רוני ריטמן: במסגרת כל ההכנות להקמת המפלג, קיימנו מפגשים, בין השאר עם מנהלת המחלקה הבינלאומית כדי לקבל ממנה איזשהו הסבר על כל הקשרים בין מדינות זרות, משטרות זרות, איך הנושאים האלה עבדו.

רוני ריטמן: קיבלנו ממנה סקירה קצרה על הנושא, אבל עדיין לא יצא לנו בפועל להתעסק עם משטרות זרות ועם מדינות זרות בהליכי הסגרה כאלה ואחרים.

רוני ריטמן: יש לנו עבריינים דרושים כבר בפרשיות שלנו, שאנחנו יודעים שהם נמצאים במדינות זרות.

רוני ריטמן: למיטב ידיעתי, עם המדינות הספציפיות האלה יש בעיה לקיים איזה שהם הליכים של הסגרה וכו'.

זהבה גלאון: ישראלים או לאו דווקא?

רוני ריטמן: מדובר באזרחים שמוצאם מאותן מדינות, אבל יש להם אזרחות ישראלית.

רוני ריטמן: אנחנו יודעים איפה הם נמצאים, אבל יש בעיה עם אותן מדינות.

רוני ריטמן: לשאלתך, עדיין לא היה קשר ממשי.

לאה גרינפטר-גולד: האם אמור להיות קשר כזה?

רוני ריטמן: אם כתוצאה מחקירה מתפתח צורך בקשר כזה, אם צריך בדיקות כאלה ואחרות כדי לאמת או להפריך עדויות מארץ המוצא, בהחלט לא נהסס.

רוני ריטמן: יש לנו נציגים בחוץ לארץ, לא אמורה להיות בעיה עם זה.

עינב בר: ציינת קודם שאין לך אפשרות להחזיר את הבנות למעגל העבודה.

עינב בר: מה באמת נעשה איתן?

עינב בר: בגלל שהן עוזרות לכם, למה לא עוזרים להן לקבל אשרות זמניות לעבודה, למשל?

רוני ריטמן: אני הייתי שמח, אם הן היו יכולות לקבל אשרות זמניות.

רוני ריטמן: צריך לבחון את זה, אבל זה לא ברמה שלנו.

עינב בר: אבל מה נעשה איתן בפועל?

רוני ריטמן: בפועל, אנחנו מאפשרים להן לשהות באכסניה, בבית-מלון במימון המשטרה.

עינב בר: והן יודעות את זה כולן?

עינב בר: האם כל ה-13 בנות שציינת יודעות את זה?

רוני ריטמן: בוודאי, לכולן היתה אפשרות לשהות שם.

עינב בר: לא כולן בחרו להישאר שם?

רוני ריטמן: לא, היו יותר, וכיום נשארו רק שתיים.

רוני ריטמן: שאר הבנות נשארו אצל מכרים וחברים.

זהבה גלאון: הוועדה התייחסה לסוגייה של עדות תביעה בכמה ישיבות.

זהבה גלאון: אני חושבת שזאת אחת הסוגיות היותר רגישות.

זהבה גלאון: מדובר בנשים שמוכנות להעיד, מוכנות להסתכן, וכמו שאמרו קודם הן נמצאות בסכנה, כי הסרסורים באים למקומות שבהם הן שוהות.

עינב בר: דווקא בגלל זה רציתי להבהיר את הנקודה, כי רק שתיים נשארו באכסניה.

זהבה גלאון: באכסניה הזאת, באכסניות אחרות יש 15 או 30 נשים.

רענן כספי: לכן חשוב לנו מאוד שיקימו את המקלט, כי בימ"ר תל-אביב הם פשוט קורסים.

רענן כספי: יש להם כל כך הרבה עדות, וזה צוות אחד.

רענן כספי: זה צורך השעה להקים את המקלט.

רענן כספי: שם אולי טמון הפתרון.

זהבה גלאון: ברור, הרי אנחנו מדברים על זה לא אחת.

זהבה גלאון: אנחנו נשמע בחודש הבא סקירה לגבי המקלט.

זהבה גלאון: אני מבינה שיש עמותה שזכתה כבר בניהול המקלט.

זהבה גלאון: הכל הולך הרבה יותר לאט ממה שחשבנו ותכננו.

זהבה גלאון: המקלט כבר היה אמור להתחיל לפעול במרץ 2003, כמו שהבטיח היועץ המשפטי לממשלה, וכנראה שזאת לא ההבטחה היחידה.

רענן כספי: יש התקדמות, כי אני מופיע בדיונים.

רענן כספי: יש עמותה שזכתה ויש מקום מיועד.

זהבה גלאון: היועץ הופיע בפני הוועדה, והתחייב שזה יהיה בינואר 2003.

זהבה גלאון: אחר כך אמרו שבמרץ 2003 המקלט יתחיל לפעול.

זהבה גלאון: אם אנחנו נתחיל לפעול במרץ 2004, אשרינו.

אבי דוידוביץ: אם נוכל לשכן את העדות ששוהות בדירות מכרים במקלט, זה יפתור בעיה.

זהבה גלאון: המקלט זאת סוגייה נכבדה בפני עצמה.

זהבה גלאון: אנחנו גם הגשנו הצעת חוק מאוד מקיפה בכל הנושא של הגנה על עדות תביעה.

זהבה גלאון: הבעיה הגדולה שלנו כרגע, מעבר לעניין של המקלט, היא מול מערכת בתי המשפט.

זהבה גלאון: אני חושבת שבתי המשפט מפקירים את העדות האלה, ברגע שההליך הזה הוא כל כך איטי.

זהבה גלאון: כל הוויכוח הוא האם זה יהיה במסגרת דן יחיד או שלושה שופטים – את כל הוויכוחים האלה ניהלנו בישיבה בהשתתפות מנהל בתי המשפט, דן ארבל – מפקיר את העדות האלה, את חייהן, את כבודן ואת גופן של אותן נשים.

רחל גרשוני: זה לא בדיוק נכון להגיד שבתי-המשפט לא עושים.

זהבה גלאון: לא אמרתי שהם לא עושים, אלא אמרתי משהו הרבה יותר חריף.

זהבה גלאון: אני אמרתי שהם מפקירים את העדות האלה.

רחל גרשוני: אני מנסה למתן את דבריך.

רחל גרשוני: הנהלת בתי-המשפט הוציאה הנחיה לקצר את הזמן, ואני מדברת על עדויות רגילות, כלומר תוך חודש מהגשת כתב האישום צריכה להיות הקראה ותוך חודשיים צריך להתחיל עם ההוכחות.

רענן כספי: רשום שבועיים.

רחל גרשוני: אני מדברת על עדות מוקדמת.

זהבה גלאון: אנחנו נבקש שבתי-המשפט ייתנו דיווח לוועדה.

רחל גרשוני: אני חייבת להגיד שהם כן עושים, אי אפשר להגיד שהם מפקירים, כי זאת מילה יותר מדי חזקה.

זהבה גלאון: עובדה שאפשר, אני לוקחת אחריות על מה שאני אומרת.

רוני ריטמן: אם לא תהיה במהלך החודשיים אפשרות לתעסוקה ולהרוויח כסף, כל המקלטים לא יעזרו.

רוני ריטמן: הן רוצות כסף, הן צריכות לשלוח הביתה כסף והן צריכות להתפרנס.

רוני ריטמן: הן מקבלות מהמשטרה 150 שקל לשבוע.

רוני ריטמן: זה לא מספיק לסיגריות ליום.

זהבה גלאון: קיבלתי מכתב, נדמה לי מהיועצת המשפטית של "אישה לאישה".

זהבה גלאון: פניתי לשר לביטחון פנים בעניין הזה.

זהבה גלאון: גם כך נשים שמוכנות להעיד קיבלו 200 שקל לשבוע בחודש יולי שנה זו, שזה באמת סכום מינימלי.

זהבה גלאון: עכשיו קיצצו להם את הסכום ל-150 שקל.

זהבה גלאון: מקצצים בזה, מקצצים ביחידה וכל הזמן מקצצים.

זהבה גלאון: את כל הדברים האלה נשאל את השר לביטחון פנים כשהוא יהיה כאן בעוד כשבועיים לגבי הקיצוצים.

גלית ספורטה: יש לי הבטחה ממנהלי המקלט, שהנשים לא יוכלו לעבוד.

עדה פליאל-טרוסמן: אני מצטערת להגיד לך - -

גלית ספורטה: אני אשמח אם תדונו בה, אבל זאת ההבטחה שניתנה לי לפני שבוע.

זהבה גלאון: יש כאן פנים לכאן ולכאן.

זהבה גלאון: מאוד יכול להיות שאם נשים תהיינה במקלט הן תהיינה עסוקות והן תקבלנה עזרה נפשית, עזרה פיסית ועזרה כלכלית.

נעמי לבנקרון: האם קיבלתם איזשהו גיבוי מארגון זכויות אדם בתחום הזה של סחר בנשים?

נעמי לבנקרון: איך אנחנו רואות את זה מנקודת המבט של האישה?

נעמי לבנקרון: מה הן עוברות?

נעמי לבנקרון: אין לי ספק שיש לכם המון מידע, אבל אני חושבת שלארגונים חוץ פרלמנטריים תמיד יש יתרון בתחום הזה של היכרות ממשית עם השטח, אולי מזוויות קצת שונות ממה שאתם מכירים.

נעמי לבנקרון: מעבר לזה, אני מבינה ש"הנשים שלכם" התפזרו בבתי מכרים וידידים, אבל עדיין היינו שמחים אם הייתם מעבירים את האינפורמציה - אנחנו מטפלים באזור של המרכז, וקמה עכשיו קליניקה בפקולטה למשפטים באוניברסיטה העברית.

נעמי לבנקרון: אני חושבת שבסך הכל אנחנו יכולים לספק מענה, כי לפעמים צצות כל מיני בעיות, ואני חושבת שהפתרונות פשוטים רק מאוד לא נגישים לנשים.

נעמי לבנקרון: לגבי אותן נשים שסיפרת שהן מאוימות, אני מבינה שהיתה חקירה וכתבי אישום, אבל מה הלאה?

נעמי לבנקרון: גם אם נצא מנקודת הנחה שמשטרת ישראל יכולה לספק להן הגנה, בין אם על-ידי העברתן למקום אחר לדירת מסתור, למקום שבו הן מוגנות, השאלה היא מה קורה כאשר הן מגורשות למדינה כמו מולדובה, שם ערך חיי אדם לא גבוה במיוחד?

נעמי לבנקרון: לפי הנוהל שקיים היום, לפחות בתכתובת עם משרד הפנים משנת 2001-2002, אם היחידה החוקרת תמליץ, משרד הפנים ישקול בחיוב מתן אשראי.

נעמי לבנקרון: השאלה היא האם תלכו עם זה הלאה והאם תסייעו להן גם בדרך הזאת.

רוני ריטמן: בואי נתחיל מהדבר הראשון שהעלית, לגבי עניין השתלמויות וכו'.

רוני ריטמן: הקצינים אצלנו אכן עברו השתלמויות.

רוני ריטמן: אני עצמי השתתפתי בהשתלמות שהתקיימה פה בירושלים עם גורמי פרקליטות וגם עם משרד המשפטים וגם אתם הרציתם שם ושמעתי אתכם.

רוני ריטמן: אנחנו מתכננים לשוטרים שלנו, לכל אנשי המפלג, ובנוסף לאנשי החקירות, גם לאנשי המודיעין והכוח המבצעי שעוסקים בתחום, השתלמות יחידתית פנימית.

רוני ריטמן: במהלך חודש ינואר תקבלי הזמנה בקרוב, כי גם את כבר משובצת בלוח הזמנים.

רוני ריטמן: אנחנו מתכוונים להכשיר את האנשים גם מנקודת המבט האחרת.

זהבה גלאון: ראשית, ההשתלמויות האלה נראות לי מאוד חשובות.

זהבה גלאון: תמיד יוצאים נשכרים מהן.

זהבה גלאון: אני חושבת שאותן נשים שאתם עוצרים לצורך עדות תצאנה נשכרות אם יהיה כאן שיתוף פעולה, מעבר לעניין של השתלמות, בין יחידת "אתגר" – או בכל וריאציה שהיא תהיה בה עכשיו - לבין ארגוני זכויות אדם שעוסקים בענייני הנשים הנסחרות בצפון ובמרכז.

זהבה גלאון: אני יודעת שיחידות משטרה שעשו את זה, היחידות עצמן יצאו נשכרות ובטח הנשים יצאו נשכרות, וכדאי אולי למסד איזה נוהל של שיתוף פעולה בעניין הזה.

רוני ריטמן: אני באופן אישי מברך על שיתוף פעולה כזה.

רוני ריטמן: כבר היינו בקשר עם ארגונים, כולל ארגון "אישה לאישה" שפנה אליי במספר הזדמנויות.

רוני ריטמן: אני יודע ששוקי בללי בקשר עם הרבה גורמים בתחום.

רוני ריטמן: כל קשר מהסוג הזה מבורך.

רוני ריטמן: נשמח לשמוע ולסייע בעניין.

רוני ריטמן: כל שיתוף פעולה מבורך.

רוני ריטמן: לעניין נושא אבטחת העדות, אכן יש בארץ בעיה.

רוני ריטמן: מעבר לאכסניה ומקלט אם יהיה, קשה יהיה למשטרה לאבטח את שלומן מעבר לזה.

רוני ריטמן: כמובן שאם תהיה תלונה, אנחנו נפעל ולא נרפה, עד שנביא את המעורבים לדין.

רוני ריטמן: לגבי חוץ לארץ, במידה שיהיה חשש ממשי - כתוצאה מעדויות, כתוצאה מראיות אחרות, ממידע מודיעיני מוצק כזה או אחר - שיש סכנה לשלומן במדינות המוצא, אני לא שולל אפשרות לשקול את האופציה השנייה של מתן אשרות, אם זמניות או אחרות, לפחות עד שהמידע או הראיות ייבדקו על-ידי מדינת המוצא, יופרכו, יאומתו.

רענן כספי: במקרה שלו, יכול להיות שאחרי שהן יסיימו להעיד, רמת המסוכנות בארץ תהיה יותר גבוהה מחוץ לארץ.

עדה פליאל-טרוסמן: כל מקרה נבחן לגופו.

זהבה גלאון: סגן ניצב ריטמן, דיברת על ארבע פרשיות.

זהבה גלאון: תן לנו דיווח על פרשה מתחילתה ועד סופה, כדי שנבין איך אתם עובדים על פרשה.

זהבה גלאון: אומנם נתת לנו הסבר מקיף מאוד על הפרשה הראשונה, אבל אנחנו רוצים לרדת לפרטים של פרשה.

רוני ריטמן: ניקח פרשייה שקראנו לה "הפנתר הוורוד", על שם מכון בתל-אביב.

רוני ריטמן: קיבלנו ידיעות על הבעלים, הבחור שמנהל את המכון הזה ומנהל במקביל עוד ארבעה מכונים באזור תל-אביב, על עצמו ועל השותפים שלו.

רוני ריטמן: הגיעו אלינו עדות בדרכים מודיעיניות, שהיו מוכנות להעיד כנגד אותו חשוד והמעורבים הנוספים.

רוני ריטמן: הן העידו על דירות מסתור שהחזיקו אותן בהן וכלאו אותן בהן ולא נתנו להן לצאת משם.

רוני ריטמן: אנחנו קיבלנו את הפרטים על המקומות, התארגנו וצילמנו את שתי הדירות האלה בתל-אביב, כאשר אנחנו יודעים על דירה נוספת באזור באר-שבע.

רוני ריטמן: שתי הדירות שהיו באזור תל אביב, התמקמנו סביבן בתצפית.

רוני ריטמן: ראינו בתצלומים שהבנות לא יוצאות ממפתן הדלת.

רוני ריטמן: הגיעו אנשים פנימה, הביאו איתם אוכל, אבל הן לא יצאו משם.

רוני ריטמן: נושא הכליאה אומת למעשה, עד השלב שהחלטנו לפצח את הפרשייה, כי סברנו שיש לנו עדויות של העדות ויש לנו ראיות שתומכות במה שהן אומרות.

רוני ריטמן: הכנסנו למעצר את כולם – את הקופאים, את מנהלי המקום, עד לרמה של הבחור שדואג להביא מגבות נקיות מדי כמה שעות לאותו מכון.

רוני ריטמן: כולם נחקרו.

רוני ריטמן: אספנו בסופו של תהליך עדויות משלוש נשים על כל תנאי ההעסקה שלהן, על ההתעללויות שהן עברו, וניגשנו למעצר החשודים העיקריים.

רוני ריטמן: עצרנו את כל המעורבים.

רוני ריטמן: הם נחקרו, חלקם הכחישו, והיו עימותים בין העדות לחשודים.

רוני ריטמן: בפרשייה הזאת היו שישה חשודים, ונותרנו עם שני עבריינים נמלטים, העבריין העיקרי ושותפו.

רוני ריטמן: התחילה פעילות ארצית לאיתור העבריין העיקרי.

רוני ריטמן: כדי לאתר אותו, הפעלנו רכזי מודיעין בכל הארץ.

רוני ריטמן: קיבלנו בשלב מסוים ידיעות שהבחור, שלו דרך אגב אין מקום עבודה מוכר, נוהג להגיע מדי שבוע לחנות מסוימת או במספר חנויות בכיכר המדינה ששם הוא קונה בגדים ונעליים ושרק שם הוא אוהב לקנות.

רוני ריטמן: התמקמנו שם בתצפיות במשך מספר ימים כדי לנסות להגיע אליו, אבל לא הצלחנו.

רוני ריטמן: בהמשך התקבלה ידיעה על איזושהי מסיבה שהוא אמור להתארח בה באחד מימי השישי לאחרונה.

רוני ריטמן: התמקמנו שם גם עם כוחות רבים וסגרנו שם רחוב שלם.

רוני ריטמן: בסוף אותר הבחור, שהגיע עם בחורה שהיא אחת מבעלות החנויות בכיכר המדינה.

רוני ריטמן: הוא נעל נעליים ששוות כ-3,500 שקל.

רוני ריטמן: הוא נעצר והוגש נגדו כתב אישום.

רוני ריטמן: את יד ימינו ושותפו אנחנו עדיין מחפשים באותן שיטות כפי שפירטתי קודם.

רוני ריטמן: חלק מהחשודים בתיק הזה, שלא היו מעורבים בסחר עצמו, אלא היו מעורבים בהעברת הבנות ממכון למכון ובדאגה לצורכיהן בזמן הכליאה שלהן, אבל בהנחיית אותם מובילים בתחום, הם שוחררו – חלקם למעצרי בית, נגד חלקם הוגשו כתבי אישום בגין סרסרות, כליאת שווא וכו', אבל הם לא נעצרו עד תום ההליכים, אלא שוחררו בתנאים כאלה ואחרים.

רוני ריטמן: בתיק הזה מי שעצור עד תום ההליכים זה היעד העיקרי וחשוד נוסף, שאני מאמין שייעצר גם עד תום ההליכים בבוא היום, כי הראיות נגדו למעשה זהות.

זהבה גלאון: נעליים ב-3,500 שקל, על גבן של הנשים.

זהבה גלאון: האם אתה יכול לתת לנו מיפוי של המקומות בארץ?

זהבה גלאון: דיברת על באר-שבע, על הצפון, על תל-אביב ועל נתניה.

זהבה גלאון: האם אתה יכול לתת לי מיפוי של יחידת "אתגר" ועל המקומות המרכזיים ששם נמצאים המכונים וששם העסק הזה מתרחש?

רוני ריטמן: אני לא יכול לתת לך משהו מסודר.

רוני ריטמן: אני יכול לתאר לך מהתרשמותי במהלך עבודה שארכה חודשיים.

רוני ריטמן: יש מוקדי סחר בבאר-שבע, באזור הדרום בכלל, מכיוון שהיום שיטת ההברחה המקובלת היא העברה היא דרך הגבול הדרומי.

רוני ריטמן: בשלב ראשון רוב הבנות מרוכזות באזור הדרום – אילת, באר שבע.

רוני ריטמן: לאחר מכן עוברים לאזור המרכז – זה בדרך כלל השלב בתהליך.

רוני ריטמן: באזור המרכז, כמו שאר ענפי פשיעה, יש ריכוז גדול בתחום הזה של מכוני ליווי ובתחום הסחר.

רוני ריטמן: בשלב השלישי מאזור המרכז עוברים צפונה.

רוני ריטמן: הבנות עוברות בדרך כלל מן תהליך כזה.

זהבה גלאון: ואני מניחה שעוצרים בדרך בנתניה.

רוני ריטמן: יכולים לעבור גם בנתניה.

רוני ריטמן: זאת תופעה שמאפיינת אתרי תיירות, וגם נתניה נחשבת לאחת מהן.

רוני ריטמן: שם ככל הנראה זה הופך להיות חלק משאר הבילויים, לצערנו.

רוני ריטמן: לאחר מכן הן מועברות בשלב השלישי בדרך כלל לצפון, ומהצפון או שהן חוזרות חלילה לאיזשהו מעגל, או שברגע שמיצו כל אותם סוחרים את ה"שימוש" באותן נשים – וקשה לי להשתמש במילים האלה - בהרבה מקרים גם יש גם הסגרה למשטרה.

רוני ריטמן: אין לי נתונים מדויקים, אבל ברגע שהסוחרים "השתמשו" באותן נשים והחזירו את כספן, הבחורות האלה מיצו את היכולות שלהן.

רוני ריטמן: הן כבר מוכרות, והדרישה כנראה בשוק היא כל פעם לפנים חדשות, ולכן הן מועברות ממקום למקום.

רוני ריטמן: ברגע שה"שימוש" בהן מוצה, ישנו תהליך של הסגרה שלהן.

זהבה גלאון: זאת אומרת שהסוחרים מסגירים את הנשים למשטרה.

רוני ריטמן: או הסוחרים או באמצעות מתווכים.

רוני ריטמן: הם אומרים שבדירה זאת וזאת ישנן נשים, המשטרה תופסת אותן ומגרשת אותן.

רוני ריטמן: אין לי נתונים ואני לא יכול לתת דוגמאות, אבל למדתי מתוך התהליכים שישנה גם תופעה כזאת.

עדה פליאל-טרוסמן: האם זה לא מסוכן לסוחרים להסגיר נשים שעברו את כל קצווי הארץ?

רוני ריטמן: בדרך כלל לא, כי הסוחרים העיקריים הם בשלב הראשוני של התהליך.

רוני ריטמן: בשלב השלישי והרביעי כבר מוכרים אותן, גם לא משנה הסכום.

רוני ריטמן: הרי הם קיבלו את מה שהם שילמו עבורו, כל אחד "עשה את הקופה שלו".

רוני ריטמן: הסוחרים בשלב השלישי והרביעי בתהליך הם בדרך כלל מהשוליים יותר או הפחות נחשבים בתחום, כך שלא כל כך אכפת.

רוני ריטמן: גם הבנות כנראה בשלב כזה בתהליך, שגם הן כבר רוצות לחזור הביתה.

רוני ריטמן: חלקן "עשו את הכסף שלהן" ולא רוצות יותר, חלקן עברו כאלה התעללויות שהכסף כבר לא משחק להן תפקיד והן רוצות רק לחזור הביתה.

רוני ריטמן: יש גם תהליך כזה, אבל אין לי נתונים על ההיקף שלו.

קריאה: הוא גם לא חייב לצלצל ולהגיד לה שהוא הסגיר אותה.

קריאה: הגיע השוטר.

אורלי מור-אל: הנושא של החשיפה ביחידת "אתגר" הוא חשוב מאוד.

אורלי מור-אל: הוא מעלה את המלחמה בסחר מדרגה נוספת.

אורלי מור-אל: במקביל, אנחנו רואים את זה בבתי המשפט בשני פסקי דין שקיבלנו לאחרונה, גם פסק הדין בעניין פרודנטל וגם פסק הדין בעניין דושקר, שרצוי מאוד ללמוד אותו היטב גם מבחינת המשטרה, כי זאת בהחלט עליית מדרגה מבחינת האכיפה של הסחר, גם בנושא של סחר, העברת זכויות, וגם בנושא של העיסוק בזנות.

אורלי מור-אל: בית-המשפט אומר שזאת עבירה שעונשה 14 שנות מאסר כשהיא מתבצעת בנסיבות המחמירות.

אורלי מור-אל: אומר בית המשפט שהעבירה מתממשת בכך שהוא נותן לאישה אפשרות לעסוק בזנות.

אורלי מור-אל: יחסית, בכל הדירות שדובר עליהן לא צריך אפילו לקנות אותה, רק צריך לתת לה את האפשרות לעסוק בזנות.

אורלי מור-אל: אנחנו רואים פה גם התקדמות בנושא האכיפה.

אורלי מור-אל: בית-המשפט מדבר היום על תהליך של העברת זכויות באותה אישה.

אורלי מור-אל: התמורה שכל כך הפריעה לנו בהרבה תיקים - בית-המשפט אומר שהוא נותן לה פירוש רחב, אני צריך תמורה מועטה, ואני יכול גם להעסיק אותה מהנסיבות.

אורלי מור-אל: היום אנחנו לא צריכים כל כך להוכיח את העברת הכסף.

אורלי מור-אל: עדיין העברת זכויות היא לא דבר כל כך פשוט, יש לי לפחות תיק אחד שעומד על הפרק בבית משפט עליון בערעור שלנו.

אורלי מור-אל: אנחנו מתמודדים עם העניין הזה של הוכחה, שדווקא באישה הזאת מתוך כמה נשים היה לנאשם הזה חלק מסוים, כאשר מדובר בשלושה נאשמים שפועלים יחד, שניים מהם אחים.

אורלי מור-אל: אם דיברנו פה קודם על הנעליים, אחד האחים קנה יגואר ב-300,000 שקל.

אורלי מור-אל: ראינו את הצ'ק בתיק ונדהמנו מהעניין הזה.

אורלי מור-אל: זה לא כל כך פשוט, כי לא תפסנו חשוד ובחורות בדירה כדי שכבר נוכל להוכיח, אבל הרבה יותר קל להוכיח את זה, לאו דווקא דרך הבחורות עצמן.

אורלי מור-אל: קודם רצו שהן יראו את הקנייה או את העברת הכסף.

אורלי מור-אל: היום אפשר לעשות זאת גם דרך הוכחת השותפות, הקשר בין הנאשמים השונים, הוכחת העשייה הפלילית המשותפת.

אורלי מור-אל: דרך זה אפשר היום להגיע להרשעות בסחר, וזה עוד ילך ויתפתח.

אורלי מור-אל: לפחות בפסק-הדין בעניין של דושקר הוגשה בקשה לדיון נוסף.

אורלי מור-אל: אנחנו לא יודעים אם היא תתקבל או לא, יכול להיות שיהיה על זה דיון נוסף בבית המשפט העליון בהרכב מורחב של שופטים.

אורלי מור-אל: האמת היא שזה לא מפחיד אותנו, כי רוב השופטים בבית המשפט העליון חושבים בכיוון עליו אנחנו חושבים.

אורלי מור-אל: גם בעניין הזה אנחנו בתחילת הדרך, אבל הלכנו בהחלט צעד אחד קדימה.

רענן כספי: אני דיברתי לאחרונה עם מספר פרקליטות במחוז תל אביב.

רענן כספי: יש בעיה קשה מאוד באיכות העדות של העדות.

רענן כספי: איכות העדות – ברגע שהן מגיעות אחרי מספר חודשים לדוכן - היא בעייתית.

רענן כספי: אנחנו גם אומרים להן שהן יכולות לתבוע פיצויים, ואז הן נוטות להחמיר עם הנאשם, וזאת בעיה.

רענן כספי: אומנם הכלים שיש לנו טובים, אבל עדיין איכות העדות שלהן בעייתית מאוד.

נעמי לבנקרון: הפעילות של מנהלת ההגירה היום, לפי מיטב ידיעתנו, מסתכמת במעצר וגירוש.

נעמי לבנקרון: האם אתה חושב שיש לזה איזשהו אימפקט על התופעה בכללותה, כלומר האם אתה רואה איזשהו צמצום?

נעמי לבנקרון: כי כמו שאנחנו רואים, זה רק עידוד סחר – אם עצרו בנות, מביאים בנות אחרות, ובזה זה בערך מסתכם.

נעמי לבנקרון: מעבר לזה, בתחילת דרכה של מנהלת ההגירה שמנו לב שהיתה פעילות והיו שואלים נשים לגבי סחר בהן.

נעמי לבנקרון: היום כשאנחנו מבקרים בכלא, אנחנו שואלים נשים לגבי עניין הסחר.

נעמי לבנקרון: אחוז הנשים שאומרות שהן תושאלו בעניין הסחר נמצא בירידה מתמדת, זה הרבה יותר נדיר.

נעמי לבנקרון: אני יכולה להגיד לך שלפני שבועיים קיבלתי תשובה חמורה במיוחד.

נעמי לבנקרון: מישהי אמרה ששאלו אותה מי "בעל הבית", וכשהיא הראתה כמה תמונות, הדבר היחיד שהיה לשוטר להגיד זה "מה, זה בעל הבית?

נעמי לבנקרון: הוא עוד לא בא לקחת אותך מהתחנה".

נעמי לבנקרון: כמו שיש לכם הגדרה מסודרת למה שאתם עושים מול המחוזות, אני חושבת שכדאי לכם גם מול המנהלת לתאם פעילות ולדעת איך בדיוק לאסוף את המידע ולהבהיר שכדאי לאסוף אותו מכל האנשים, כי כל אישה כזאת יש לה אוצר בלום של מידע.

נעמי לבנקרון: אני חושבת שהיחידה שלך יכולה כך להחכים.

נעמי לבנקרון: כאשר ישב שם חוקר מהצפון, הוא אסף מידע ובאמת אז פיצחו כמה פרשיות על בסיס העדויות של הנשים שם.

זהבה גלאון: בצוות הקיים יש דוברי רוסית?

רוני ריטמן: כן, יש שני שוטרים דוברי רוסית.

רוני ריטמן: יש לנו ביחידה עוד דוברי רוסית, גם ביחידות מודיעין וביחידות מבצעיות, כך שגם בהם ניתן יהיה להיעזר, אם זה להאזנות בשפה הרוסית או לכל דבר אחר.

רוני ריטמן: כמו שאמרתי, קפלן שהוא עצמו גם דובר רוסית, גם הוא יגיע.

רוני ריטמן: יש דוברי רוסית.

רוני ריטמן: כרגע עם כמות הפרשיות שיש לנו אנחנו מסתדרים, אבל הכוונה היא להגדיל את העסקת דוברי הרוסית, גם כרכזי מודיעין, כי בדרך כלל כדי לדבר עם מקורות מודיעיניים בתחום הזה גם צריך לדעת את השפה.

רוני ריטמן: מנסים לחלק את הדוברים לכל המחלקים השונים, אבל יש לנו דוברי רוסית ואנחנו עובדים איתם.

קריאה: נשים יש?

רוני ריטמן: אחת החוקרות היא דוברת רוסית.

זהבה גלאון: אני רוצה להודות לכם נציגי המשטרה ולסגן ניצב ריטמן, ראש מפלג חקירות בנושא סחר בנשים ביחידת "אתגר".

זהבה גלאון: אני מאוד מקווה שיחידת "אתגר" רק במסגרת האיחוד שלה עם יחב"ל לא תחדל מפעילותה הארצית בנושא הסחר.

זהבה גלאון: יש חשיבות מאוד גדולה לפעילות במחוזות השונים.

זהבה גלאון: ההגדרה של יעדים ארציים והפעילות הארצית בעינינו היא חשובה במיוחד, מה גם שבעיניי היא יכולה לתת מענה גדול גם בכל הנושא של הלבנת הון כחלק מהמאבק בפשיעה מאורגנת ובכל ההיבטים הפיננסיים.

זהבה גלאון: כמו שאמרתי קודם, אנחנו נתייחס לזה בישיבה אחרת.

זהבה גלאון: ממה שדווח כאן אנחנו מבינים כמה דברים.

זהבה גלאון: ראשית, דיברנו על יעדי אדם, יעדי משנה ויעדי איסוף.

זהבה גלאון: מדובר לא אחת בעסק משפחתי של אבא, בעל, בת, אישה, אחים.

זהבה גלאון: מדובר כאן בתעשייה שלמה, שאני מבינה שחלקה מנסה להלבין את הכסף הזה באמצעים כשרים.

זהבה גלאון: אנחנו רואים חשיבות רבה מאוד להרחבת הפעילות נגד הסחר בנשים על-ידי יחידות המשטרה.

זהבה גלאון: אומנם הדברים שלך בשלב זה מרגיעים אותנו, אבל אני כבר אומרת לך שאנחנו נעקוב אחרי זה.

זהבה גלאון: זה לא שאני מביעה אי אמון בדברים שלך.

זהבה גלאון: נהפוך הוא, אני מודה לך על הצגת פעילות היחידה, אבל אני אומרת שאנחנו מתכוונים לעקוב אחרי זה ולשאול את השר בעוד שבועיים מה עולה בגורל היחידה והמפלג.

זהבה גלאון: אין ספק שנדרש תיאום בין כל הגופים השונים, החל מהשאלה של רחל גרשוני האם כבר בשלב המעצר הראשון מדובר על נשים שנסחרות או שהן רק עברו כדי לעבוד בעבודות ניקיון.

זהבה גלאון: כל התיאום הזה בין מנהלת ההגירה, בין היחידות השונות והגופים החוץ פרלמנטריים שעוסקים בנושא נחוץ.

זהבה גלאון: שמנו לב לא אחת שתמיד תיאום זה לא רע.

זהבה גלאון: אני מודה שמה שמטריד אותי זה כל הנושא של הקשר עם משטרות בחוץ לארץ.

זהבה גלאון: דיברנו על כרישים, אבל אם אנחנו מדברים גם על לווייתנים, אין ספק שהקשר למשטרות בחוץ לארץ מאוד משמעותי, עם כל הבעייתיות של אותן ארצות, כי אנחנו יודעים בדיוק איך המשטרות שם פועלות לצערי.

זהבה גלאון: הנושא הזה צריך לקבל דגש מיוחד.

זהבה גלאון: מאוד יכול להיות שבעוד כמה שבועות נזמין אותך שוב לדווח לוועדה מה עושה היחידה החדשה.

רענן כספי: יש עוד משהו קטן להצהיר – מדובר בחוזר מיוחד, שראש אגף החקירות וראש אגף המודיעין יוציאו לעניין טיפול בסחר בנשים.

רענן כספי: מדובר בחוזר מיוחד לכל יחידות המשטרה על אופן הטיפול ועל הגברת הטיפול בתופעה.

רענן כספי: מדובר בחוזר שייצא בעוד זמן מה.

זהבה גלאון: אבקש לקבל העתק לוועדה.

זהבה גלאון: תודה רבה לכם, אני נועלת את הישיבה.